II BAKORINTHE 3 SSO61SO - Hleka re boela re qala ho - Bible Search
II BAKORINTHE 2 II BAKORINTHE 4
II BAKORINTHE 3
1Hleka re boela re qala ho ikemela na? Kapa a re tshwanela ho batla, jwaloka ba bang, mangolo a re emelang pela lona, leha e le a ka tswang ho lona ho re emela pela ba bang? 2Ke lona le leng lengolo la rona, le ngodilweng ka dipelong tsa rona, le tsejwang, le balwang ke batho bohle. 3Le a bonahala hoba le lengolo la Kreste, le lokisitsweng ke tshebetso ya rona, le ngodilweng, e seng ka enke, empa e le ka Moya wa Modimo o phelang; ha le a ngolwa matlapeng a lejwe, empa e le matlapeng a nama, a dipelo tsa lona.
4Re fela re na le tshepo e jwalo ho Modimo, ka Kreste. 5E seng hore re ka tseba ho lekanya letho re nnotshi, jwaloka hoja le itswela ho rona; matla a rona a mpa a tswa ho Modimo; 6e leng wona hape o re fileng matla a ho ba basebeletsi ba selekane se setjha, e seng sa letere, empa e leng sa Moya; hobane letere yona e a bolaya, empa Moya o a phedisa.
7Mme ekare ha tshebeletso ya lefu, e ngodilweng ka diletere tse betlilweng majweng, e ne e na le kganya e kgolo, bana ba Iseraele ba ba ba sitwa ho tadima Moshe mahlong, ka baka la kganya ya sefahleho sa hae, athe ke e neng e tla fela; 8tshebeletso ya Moya e tla ba le kganya e fetisang hakakang! 9Hobane tshebeletso ya tsuo ha e bile le kganya, haholoholo tshebeletso ya ho loka e fetisa ka kganya hakakang! 10Efela se neng se na le kganya pele, ha se sa na kganya, ha se bapiswa le kganya ena e fetisang haholo. 11Hobane se neng se tla fela ha se ne se tle ka kganya, haholo se sa feleng se tiya ka kganya hakakang!
12Jwale, ka baka la ho ba le tebello e kalo, re bolela ka matla a maholo. 13Ha re etse jwaloka Moshe ya neng a ipea lesira mahlong, bana ba Iseraele ba tle ba se ke ba tadima qetello ya ntho e felang. 14Empa dikelello tsa bona di ne di thatafatswe; hobane le jwale ha ho balwa ditaba tsa selekane sa kgale, lona lesira leo, le fediswang ke Kreste, le sa ntse le le teng, ha le eso ho ka le tloswa. 15Empa le kajeno a bokajeno, ha ho balwa ditaba tsa Moshe, lesira le sa ntse le siretse dipelong tsa bona. 16Empa mohla di tla sokolohela ho Morena, lesira le tla tloswa. 17Mme Morena ke Moya; mme moo Moya wa Morena o leng teng, tokoloho e teng. 18Jwale, rona bohle ba tadimang seiponeng kganya ya Morena, ka mahlo a se nang lesira, re fetohela setshwantshong se le seng le yena ka kganya e isang kganyeng, e leng ka Moya wa Morena.